《黄河对月遣怀》
明代·梁民相

皎皎明月光，盈盈浊水流。明月照浊水，不鉴心中忧。

我昔委簪弁，逝言守园丘。何期中愿乖，去去复远游。

岁月忽以变，山川成阻修。沈绵骨欲朽，契阔意多愁。

回首望故乡，瓜田行可收。丰歉常在念，颇为藿食谋。

去冬已饿殍，今春尚征求。贫无甔石储，生计焉能休。

去住关百虑，进退徒夷犹。惆怅孤明月，清光悬素秋。

作者简介：梁民相，原名文，字井卿。南海人。明神宗万历二十年（一五九二）进士。官零陵知县。改广平郡博。卒于官。清温汝能《粤东诗海》卷四一有传。